પાલિકામાં પહેલીવાર મુગલસરાઈની ગેલેરીમાં જ મેયરનું પુતળું બળાયું હતું. સામાન્ય સભામાં પાલ-ઉમરા બ્રિજના એપ્રોચ માટે 23 મકાનોને જમીનના બદલામાં જમીન આપવા માટેની દરખાસ્ત લવાઈ હતી. વિરોધપક્ષ કોંગ્રેસે દરખાસ્તને સ્થાયી સમિતિમાં પરત મોકલીને “ખાસ કિસ્સા તરીકે…” જમીન આપવાનો ઉલ્લેખ કાઢી નાંખવાની માગ કરી હતી. જોકે, બહુમતિના જોરે આ માગ ફગાવાઈ હતી. વિરોધપક્ષે દલીલ કરી હતી કે, તો શું શહેરમાં અત્યારસુધી વિકાસકામો માટે પોતાની મહામૂલી મૂડી સમાન મકાન-દુકાન જેવી 25હજારથી વધારે મિલકતોનો ભોગ આપી ચૂકેલા લોકોની કોઈ વિસાત નથી. આ 23 મકાન માલિકોને માટે કેમ આટલો વિશેષ પ્રેમ? ભાજપ શાસકોએ આવી કોઈ દલીલને ધ્યાને લીધી નહતી. એટલે, કોંગ્રેસના તમામ કોર્પોરેટર્સે સભામાંથી વોકઆઉટ કરીને પાલિકાની લોબીમાં જ મેયર ડો.જગદીશ પટેલનું પૂતળુ બાળ્યું હતું.